สภาผู้แทนราษฎร เตรียมพิจารณาพระราชกำหนด 3 ฉบับ เยียวยาฟื้นฟูเศรษฐกิจและสังคมจากสถานการณ์การแพร่ระบาดของโรคโควิด -19 ต่อเป็นวันที่สอง
สภาผู้แทนราษฎร เตรียมพิจารณาพระราชกำหนด 3 ฉบับ เยียวยาฟื้นฟูเศรษฐกิจและสังคมจากสถานการณ์การแพร่ระบาดของโรคโควิด -19 ต่อเป็นวันที่สอง         การประชุมสภาผู้แทนราษฎร เป็นพิเเศษ ในเวลา 09.30 น. วันนี้(28 พ.ค.63) เป็นวันที่สองของการพิจารณาพระราชกำหนด 3 ฉบับ ที่คณะรัฐมนตรีเป็นผู้เสนอ ได้แก่ พระราชกำหนดให้อำนาจกระทรวงการคลังกู้เงินเพื่อแก้ไขปัญหาเยียวยาและฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563 , พระราชกำหนดการให้ความช่วยเหลือทางการเงินแก่ผู้ประกอบวิสาหกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563 และพระราชกำหนดการรักษาเสถียรภาพของระบบการเงินและความมั่นคงทางเศรษฐกิจของประเทศ พ.ศ.2563 หลังพักการประชุมไปเมื่อเวลา 20.10 น. วานนี้(27 พ.ค.63) ซึ่งภาพรวมตลอดทั้งวันเป็นไปด้วยความราบรื่น โดย พลเอก ประยุทธ์ จันทร์โอชา นายกรัฐมนตรี ได้ชี้แจงเหตุผลและความจำเป็นของการออกพระราชกำหนดทั้ง 3 ฉบับ เพราะมีความจำเป็นเร่งด่วนที่ไม่อาจหลีกเลี่ยงได้จากสถานการณ์การแพร่ระบาดของโรคโควิด-19 ที่ส่งผลกระทบต่อเศรษฐกิจและสังคมที่ไม่เคยมีมาก่อน ดังนั้นรัฐบาลจึงต้องมีมาตรการเยียวยาฟื้นฟูที่ครอบคลุมทุกมิติ จากนั้นเป็นการอภิปรายของ ส.ส.ค้าน ที่ส่วนใหญ่ไม่เห็นด้วยกับการออกพระราชกำหนด 3 ฉบับนี้ เพราะเห็นว่าบางเรื่องไม่มีความจำเป็นเร่งด่วน แผนงานโครงการบางส่วนขาดความชัดเจนและการเยียวยาประชาชนยังไม่ครอบคลุมทั่วถึง ตลอดจนเป็นไปด้วยความล่าช้า ขณะที่ ส.ส.รัฐบาล ต่างอภิปรายสนับสนุนแผนงานโครงการในพระราชกำหนดทั้ง 3 ฉบับ ที่เห็นว่าจะสามารถช่วยฟื้นฟูเยียวยาประชาชนและภาคธุรกิจให้ฟื้นตัวกลับมาได้อย่างไรก็ตาม ขณะนี้ ส.ส.ทั้งฝ่ายค้านและรัฐบาล รวมถึงรัฐมนตรีบางส่วน ได้ทยอยเดินทางมายังอาคารรัฐสภาอย่างต่อเนื่องตั้งแต่ช่วงเช้าที่ผ่านมา ท่ามกลางมาตรการรักษาความปลอดภัยและป้องกันการแพร่ระบาดของโรคโควิด-19 อย่างเข้มงวด ตั้งแต่การตรวจคัดกรองบุคคลที่จะเข้าภายในอาคารรัฐสภา การจัดที่นั่งเว้นระยะห่างในห้องประชุมของสมาชิกและการลดจำนวนผู้ติดตามของ ส.ส.